Datasets:
johnlockejrr
/
sam

Dataset card Data Studio Files Community
1
text
stringlengths
5
812
באסקותי לטורה למסב לוחי אבניה לוחי קיאמה דקטע יהוה עמכון ודערת בטורה ארבעים יום וארבעים לילה לחם לא אכלת ומים לא שתיתי
ויהב יהוה לי ית תרי לוחי אבניה כתיביה באצבע אלהים ועליון ככל ממלליה דמלל יהוה עמוכון בטורה מבגו אשתה ביום קהלה
והוה מסכום ארבעים יום וארבעים לילי יהב יהוה לי ית תרי לוחי קיאמה
ואמר יהוה לי קום נעת זריז מדן הלא חבאל עמך דאפקת ממצרים סטו זריז מן אורעה דפקדתון עבדו לון עגל מסכה
ואמר יהוה לי למימר חזית ית עמה הדן והא עם קשה קדל הוא
הרף מני ואשיצינון ואמחה ית שמון מתחת שומיה ואעבד יתך לגוי חיול וסגי מנה
ואתפנית ונעתת מן טורה וטורה בער באש ותרי לוחי קיאמה על תרתי אדי
וחזית והא אתעיבתון ליהוה אלהכון עבדתון לוכון עגל מסכה סטיתון זריז מן שבילה דפקד יהוה יתכון
ואתידת בתרי לוחיה וארמיתון מן על תרתי אדי ותברתון לעיניכון
ואתנפלת לקדם יהוה כקדמאהו ארבעים יום וארבעים לילי לחם לא אכלת ומים לא שתיתי על כל עוביכון דאתעיבתון למעבד דביש בחזות יהוה למכעסאתה
הלא מרעת מקדם אפה וחמתה דארגז יהוה עליכון למשיצאה יתכון ושמע יהוה לי אף בזבנה ההוא
ובאהרן אתרגז יהוה שריר למשיצאתה וצלית אף בדיל אהרן בזבנתה ההיא
וית עוביכון דעבדתון ית עגלה נסבת ואוקדת יתה בנור וכתת יתה טחון טבהית עד דדק לעפר וארמית ית עפרה לגו נחלה דנעת מן טורה
ובתבערה ובמסה ובקברי תחמדאתה מרגזים הויתון ית יהוה
ובשלחוי יהוה יתכון מקדש ברנע למימר סטו ורתו ית ארעה דיהבת לוכון ואמריתון ית מימר יהוה אלהכון ולא אימנתון לה ולא שמעתון בקלה
ממרים הויתון עם יהוה מיום חכמותה יתכון
ואתנפלת לקדם יהוה ית ארבעיתי יומה וית ארבעיתי ליליה דאתנפלת הלא אמר יהוה למשיצאה יתכון
וצלית ליהוה ואמרת מארי יהוה לתחבל עמך ופלגתך דפרקת ברבינך דאפקת ממצרים באדך תקיפתה
דכר לעבדיך לאברהם ליצחק וליעקב לתסתכל לקשוי עמה הדן ולרשעוה ולעובתה
דלה יימרון עם ארעה דאפקתנן מתמן מדלה יכלת יהוה למעאלה יתון לארעה דמלל להון ומסנאתה יתון אפקנון למקטלנון במדברה
ואנון עמך ופלגתך דאפקת ממצרים בחילך רבה ובאדרעך נתיתה
בזבנתה ההיא אמר יהוה לי פסל לך תרי לוחי אבנים כקדמאים וסק לידי לטורה ותעבד לך ארון קיצם
ואכתב על לוחיה ית ממלליה דהוו על לוחיה קדמאיי דתברת ותשבינון בארון
והעבדת ארון עאי שטים ופסלת תרי לוחי אבנים כקדמאים וסלקת לטורה ותרי לוחיה באדי
וכתב על לוחיה כמכתבה קדמאה ית עסרת ממלליה דמלל יהוה עמוכון בטורה מבגו אשתה ביום קהלה ויהבון יהוה לי
ואתפנית ונעתת מן טורה ושבית ית לוחיה בארונה דעבדת והנון תמן כמה דפקדני יהוה
ובני ישראל נטלו ממסרות ושרו בבני יעקן
מתמן נטלו ושרו הגדגדה מתמן נטלו ושרו ביטבתה ארע נחליה מים מתמן נטלו ושרו בעברנה מתמן נטלו ושרו בעציון גבר מתמן נטלו ושרו במדבר צן היא קדש מתמן נטלו ושרו בטור טורה ומית תמן אהרן ואקבר תמן ואכהן אלעזר ברה חליפתה
בזבנתה ההיא אפרש יהוה ית שבט לואה למסבל ית ארון קיאם יהוה למקעם לקדם יהוה למשמשאתה ולמברכה בשמה עד יומה הדן
על כן לא הוה ללוי חלק ופלגה עם אחיו יהוה הוא פלגתה כמה דמלל יהוה אלהך לה
ואנה קעמת בטורה כיומיה קדמאי ארבעים יום וארבעים לילי ושמע יהוה לי אף בזבנה ההוא ולא אתרחי יהוה למחבלאתך
ואמר יהוה לי קום אזל למטל לקדם עמה הדן וייעלון ויירתון ית ארעה דאשת{עב}<בע>ת לאבהתון למתן לון
וכדו ישראל מה יהוה אלהך שאל מן עמך הלא אם למדחל מן יהוה אלהך למהכה [בכל] שביליו ולמרחם יתה ולמשמשה ית יהוה אלהך בכל לבך ובכל נפשך
ולמטר ית פקוד יהוה אלהך וית אגזיראתה דאנכי מפקדך יומה לטב לך
הא ליהוה אלהך שומיה ושומי שומיה ארעה וכל דבה
לחוד באבהתך חשק יהוה למרחם יתון ובחר בזרעון בתרון בוכון מכל עממיה כיומה הדן
ותגזרון ית ערלת לבוכון וקדלכון לא תקשון עורי
הלא יהוה אלהכון הוא אלה אלהיה ורבון דרברביה אלהה רבה גבורה ונוראה דלא תלי אפים ולא נסב ממון
עבד פשרון יתם וארמלה ורחם גיור למתן לה לחם ותכסי
ותרחמון ית גיורה הלא גיורים הויתון בארע מצרים
מן יהוה אלהך תדחל ויתה תשמש ובה תקרב ובשמה תשבע
הוא תשבחתך והוא אלהך דעבד עמך ית רברבאתה וית נוראתה האלין דחזו עיניך
בשבעים נפש נעתו אבהתך למצרים וכדו שביאך יהוה אלהך ככוכבי שומיה לסגי
{ואהבת} <ותרחם> ית יהוה אלהך ותטר מטרתה אגזיראתה ופקודיו ופשרוניו כל יומיה
ותחכמון יומן הלא לא ית בניכון דלא חכמו ודלא חזו ית מרדי יהוה אלהכון ית רביאנה וית אדה תקיפתה וית אדרעה נתיתה
ית סימניו וית עובדיו דעבד בגו מצראי לפרעה ולכל ארעה
ודעבד לחיל מצראי לסוסיו ולרכבה דאיטף ית מי ים סוף על אפיון במרדפון בתרכון ואבדון יהוה עד יומה הדן
ודעבד לוכון במדברה עד איתיכון עד אתרה הדן
ודעבד לדתן ולאבירם בני אליאב בר ראובן דאפתחת ארעה ית פמה ובלעתון וית כל אנשה דלקרח וית בתיון וית משכניון וית כל יקומה דבצמותון בגו כל ישראל
הלא עיניכון חזיאתה ית כל עובד יהוה רבה דעבד
ותטרון ית כל מצותה דאנה מפקד יתכון יומן לבדיל תתקפון ותיעלון ותירתון ית ארעה דאתון אעלים לתמן למירתנה
ולבדיל תארכון יומים על ארעה דאשתבע יהוה לאבהתכון למתן לזרעון ארע מדיבה חלב ודבש
הלא ארעה דאתון אעלים תמן למירתנה לא כארע מצרים היא דנפקתון מתמן דתזרע ית זרעך ותשקי בסהדך כגן ירקה
וארעה דאתון עברים תמן למירתנה ארע טברים ובקען למטר שומיה תשתה מים
ארעה דיהוה אלהך בעי מנה תדיר עין צרכני יהוה אלהך בה מקדמאות שתה ועד עקבאית שתה
ויהי אם משמע תשמעון לפקודי דאנכי מפקד יתכון יומן למרחם ית יהוה אלהכון למשמשה בכל לבוכון ובכל נפשהכון
ויתן מטר ארעך בזבנה בכיר ולקיש ותכנש אדגניך [ויבישיך] ורטיביך
ויתן עסב בראך לבהמתך ותיכל ותסבע
אשתמרו לוכון דלא ישלי לבוכון ותסתטון ותשמשון אלהים עורנים ותסגדון לון
ויתקף רגז יהוה בוכון וייצר ית שומיה ולא יהי מטר וארעה לא תתן ית עללתה ותיבדון זריז מן על ארעה טבתה דיהוה יהב לוכון
ותשבי ית מלי אלין על לבוכון ועל נפשוכן ותקטרון יתון לסימן על אדיכון ויהון לטפים בין עיניכון
ותלפון יתון ית בניכון לממללה בון במתבך בבית במהכך בשביל במדמכך ובמקעמך
ותכתבנון על מזוזית בתיך ובקוריך
לבדיל יסגון יומיכון ויומי בניכון על ארעה דאשתבע יהוה לאבהתכון למתן להון כיומי שומיה על ארעה
הלא אם מטר תטרון ית כל מצותה הדה דאנה מפקד יתכון יומן למעבדנה למרחם ית יהוה אלהכון למהכה בכל שביליו ולמתקרבה בה
ויערב יהוה ית כל גועיה האלין מלקדמיך ותירתנון גוים רברבים וחיולין מנך
כל אתרה דתדרס כף רגלכון בה לוכון יהי מן מדברה ולבנונה ומן נהרה נהר פרת ועד ימה עורנאה יהי תהומכון
לא יתקומם אנש לקדמיכון חימתכון ודחלתכון יתן יהוה אלהכון על אפי כל ארעה דתדרסון בה כמה דמלל לוכון
חזי אנה יהב לקדמיכון יומן ברכה וקללה
ית ברכתה דתשמעון לפקוד יהוה אלהכון דאנכי מפקד יתכון יומן
וקללתה אם לא תשמעון לפקוד יהוה אלהכון ותסטון מן שבילה דאנכי מפקד יתכון יומן למהכה בתר אלהים עורנים דלא חכמתון
ויהי כד יעאלאנך יהוה אלהך לארעה דאתה עלל לתמן למירתנה ותתן ית ברכתה על הרגריזים וית קללתה על טור עיבל
הלא אנון בעבר ירדנה אחרי אורע מיתי שמשה בארע כנענאה מיתב בבקעה קבל גלגלה איצטר מישר חזבה קבל שכם
הלא אתון עברים ית ירדנה למיעל למירת ית ארעה דיהוה אלהכון יהב לוכון ותירתון יתה ותדערון בה
ותטרון למעבד ית כל אגזריה וית כל פשרוניה דאנה יהב לקדמיכון יומה
אלין אגזיריה ופשרוניה דתטרון למעבד בארעה דיהב יהוה אלהי אבהתך לך למירתנה כל יומיה דאתון קעימים על ארעה
אבד תאבדון ית כל אתראתה דשמשו תמן גועיה דאתון ירתים יתון ית אלהיהון על טבריה ראמיה ועל גלמאתה ותחת כל אילן בישהנן
ותפגרון ית מדבחיון ותתברון ית קעמאותון ואטליון תוקדון בנור ופסילי אלהיהון תקטעון ותאבדון ית שמון מן אתרה ההוא
לא תעבדון כן ליהוה אלהכון
הלא אם לאתרה דבחר יהוה אלהכון מכל שבטיכון למשבאה ית שמה תמן למשרואה תבעון ותיתון לתמן
ותנדון לתמן עלתיכון ודבחיכון וית מעסרתיכון וית {תרומתיכם} <ארמואתכון> ונדריכון ורעבתיכון ובוכרות תוריכון ועאניכון
ותיכלון תמן לקדם יהוה אלהכון ותחדון בכל שליחות אדיכון אתון ובתיכון דברכך יהוה אלהך
לא תעבדון ככל דאנחנן עבדים הכה יומן אנש כל ד{שכ}<כש>ר בחזותה
הלא לא אתיתון עד כדו למנוחתה ולפלגתה דיהוה אלהכון יהב לוכון
ועברון ית ירדנה ותדורון בארעה דיהוה אלהכון מסהאן יתכון וינח לוכון מכל דבביכון מסהר ותדורון בטח
ויהי אתרה דבחר יהוה אלהכון בה לשכן ית שמה תמן תמן תנדון ית כל דאנה מפקד יתכון עלתיכון ודבחיכון ומעסרתיכון וארמותיכון ורעבתיכון וכל מבחר נדריכון דתדרון ליהוה
ותחדון לקדם יהוה אלהכון אתון ובניכון ובנתכון עבדיכון ואמתיכון ולואה דבקוריכון הלא לית לה לחלק ואסחאנו עמוכון
אשתמר לך דלה תסק עלתך בכל אתרה דתחזי
הלא אם באתרה דבחר יהוה באחד שבטיך תמן תסק עלתיך ותמן תעבד ית כל דאנה מפקדך
לחוד בכל תחמדת נפשך תדבח ותיכל בסר כברכת יהוה אלהך דיהב לך בכל קורי{מ}<ך> מסבה ודכיה ייכלנה כטביה וכאילה
לחוד הדם לא תיכל על ארעה תשפכנה כמיה
לא תרשי למיכל בקוריך מעסר אדכניך יבישיך ורטיביך ובכרת תוריך ועאניך וכל נדריך דתדר ורעבתיך וארמות אדיך
הלא אם לקדם יהוה אלהך תיכלנה באתרה דבחר יהוה אלהך בה אתה וברך וברתך עבדך ואמתך והלוי דבקוריך ותחדי לקדם יהוה אלהך בכל שליחות אדיך
אשתמר לך דלה תשבק ית לואה כל יומיך על ארעתך
אן יפתי יהוה אלהך ית תהומך כמה דמלל לך ותימר אכל בסר הלא [א]תחמדת נפשך למיכל בסר בכל תחמדת נפשך תיכל בסר
אן רחיק מנך אתרה דבחר יהוה אלהך למשראה ית שמה תמן ותנכס מתוריך ומן עאניך דיהב יהוה לך כמה דפקדאתך ותיכל בקוריך בכל תחמדת נפשך
ברן כמה דיתאכל ית טביה וית אילה כן תיכלנה מסבה בך ודכיה ייכלנה כחדה
לחוד אתקף לדלה מיכל אדם הלא אדמה הוא נפשה ולא תיכל נפשה עם בסרה
לא תיכלנה על ארעה תשפכנה כמיה
לא תיכלנה לבדיל יתיטב לך ולבניך בתרך כד תעבד דכשר בחזות יהוה